《寄祝舜俞》
宋代·李正民

彭泽县令五斗米，陶潜轻之辞百里。蜀道崄崎九折坂，王阳畏之能自免。

君今行事古人同，要作闲官兴非浅。胡为穷腊远羁游，路指太末干贤侯。

风霜皴肤雪扑面，舟几折橹车摧辀。归来赠我双鲤鱼，尺素中藏一幅书。

具言劳苦自悔责，乃知世事非良图。苕溪春回波泛绿，况有淲田可耕斸。

我今亦欲赋归与，便约临流结茅屋。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。